b'\n_START_ARTICLE_\nBarbaarielokuva\n_START_PARAGRAPH_\nBarbaarielokuva on fantasiaelokuvan lajityyppi, jonka m\xc3\xa4\xc3\xa4ritt\xc3\xa4vi\xc3\xa4 piirteit\xc3\xa4 ovat lihaksikkaat ja v\xc3\xa4h\xc3\xa4pukeiset p\xc3\xa4\xc3\xa4henkil\xc3\xb6t, myyttisi\xc3\xa4 ja yliluonnollisia elementtej\xc3\xa4 sis\xc3\xa4lt\xc3\xa4v\xc3\xa4 milj\xc3\xb6\xc3\xb6 sek\xc3\xa4 runsas seksi ja v\xc3\xa4kivalta. Ensimm\xc3\xa4iset barbaarielokuvat ilmestyiv\xc3\xa4t 1970-luvun lopulla ja niiden suosion huippukausi ajoittui seuraavan vuosikymmenen ensimm\xc3\xa4isell\xc3\xa4 puoliskolle. Lajityypin perusteokseksi muodostui vuonna 1982 ilmestynyt Conan barbaari. Barbaarielokuvat tunnetaan my\xc3\xb6s miekka ja magia -elokuvina samannimisen kirjallisuudenlajin mukaan._NEWLINE_Barbaarielokuvat ovat amerikkalaisen fantasiakirjailija Robert E. Howardin ja t\xc3\xa4m\xc3\xa4n luoman sankarin Conan barbaarin henkisi\xc3\xa4 perillisi\xc3\xa4. Elokuvallisia edelt\xc3\xa4ji\xc3\xa4 olivat italialaiset peplum-elokuvat, jotka yleens\xc3\xa4 kertoivat antiikin mytologioista kuten Herkuleesta. Muutamia barbaarielokuvia tehtiin jo 1970-luvun lopulla ja 1980-alussa, mutta varsinaisen barbaaribuumin k\xc3\xa4ynnisti vuonna 1982 ilmestynyt, John Miliusin ohjaama Conan barbaari (Conan the Barbarian), jossa p\xc3\xa4\xc3\xa4osaa esitti Arnold Schwarzenegger ja joka teki lajityypin keskeiset elementit tunnetuksi. Muita samana vuonna ilmestyneit\xc3\xa4 barbaariaiheisia menestyselokuvia olivat Albert Pyunin Julma miekka (The Sword and the Sorcerer) sek\xc3\xa4 Don Coscarellin Voittamaton kostaja (The Beastmaster). Seuraavien kolmen vuoden aikana markkinoille tuotiin useita kymmeni\xc3\xa4 barbaarielokuvia, jotka pyrkiv\xc3\xa4t ratsastamaan erityisesti Conanin menestyksell\xc3\xa4. Genren elokuvia tuotettiin paljon varsinkin Italiassa, ja kasvavat kotivideomarkkinat mahdollistivat halvalla tehtyjen elokuvien taloudellisen menestyksen._NEWLINE_Pienell\xc3\xa4 budjetilla tuotettujen, teknisesti heikkolaatuisten elokuvien ylitarjonta johti nopeasti barbaarielokuvien suosion romahtamiseen. Vuosikymmenen loppuun menness\xc3\xa4 buumi oli ohi eik\xc3\xa4 tyylilajin elokuvia ole sittemmin juurikaan tehty. Vuosituhannen vaihteen j\xc3\xa4lkeen barbaarigenre koki kuitenkin hienoisen renessanssin, kun digitaalinen teknologia ja markkinoiden pirstaloituminen madalsivat sek\xc3\xa4 elokuvien tuotantokustannuksia ett\xc3\xa4 tuotto-odotuksia. Samalla Peter Jacksonin Taru sormusten herrrasta -trilogia (2001\xe2\x80\x932003) lis\xc3\xa4si kiinnostusta fantasiaelokuviin. T\xc3\xa4m\xc3\xa4n seurauksena markkinoille ilmaantui muutamia uusia barbaarielokuvia ja lajin varhaisempia edustajia uudelleenjulkaisitin DVD-muodossa._NEWLINE_Barbaarielokuville on leimallista, ett\xc3\xa4 ne ovat variaatioita muutamasta perusjuonikuviosta. Barbaarielokuvan sankari on myyttisess\xc3\xa4 menneisyydess\xc3\xa4 tai fantasiamaailmassa asuva barbaari, joka taistelee pahuutta vastaan. Yleens\xc3\xa4 p\xc3\xa4\xc3\xa4henkil\xc3\xb6 on korostetun maskuliininen mies, mutta jotkin barbaarielokuvat kertovat naissotureista. Sek\xc3\xa4 mies- ett\xc3\xa4 naisbarbaarit tapaavat olla barbaarielokuvissa hyvin v\xc3\xa4h\xc3\xa4pukeisia. Tarinan konna tai h\xc3\xa4nen k\xc3\xa4tyrins\xc3\xa4 on usein paha velho. Tyypillinen barbaarielokuva alkaa p\xc3\xa4\xc3\xa4henkil\xc3\xb6n kotikyl\xc3\xa4n tuhoamisella. Sankari on ainoa eloonj\xc3\xa4\xc3\xa4nyt ja p\xc3\xa4\xc3\xa4tt\xc3\xa4\xc3\xa4 kostaa vanhempiensa kuoleman. Toisinaan t\xc3\xa4h\xc3\xa4n liittyy profetia. Joskus p\xc3\xa4\xc3\xa4henkil\xc3\xb6 on tarinan alussa vasta lapsi ja joutuu varttumaan kovissa olosuhteissa, oppien n\xc3\xa4in seikkailuissa tarvitsemiaan taitoja. Mieheksi kasvamiseen liittyy monesti myyttisen tai maagisen aseen haltuun saaminen. Sankari l\xc3\xa4htee tutkimaan maailmaa ja etsim\xc3\xa4\xc3\xa4n tarinan konnaa. Seikkailujensa aikana h\xc3\xa4n saa mukaansa uskollisia apureita ja kohtaa erilaisia vaaroja, joista osa on yliluonnollisia. Usein tarinassa esiintyy my\xc3\xb6s neito pulassa, jonka sankari pelastaa. Lopussa p\xc3\xa4\xc3\xa4henkil\xc3\xb6 surmaa vihollisensa ja suuntaa uusiin seikkailuihin.'